তথ্যবিবরণী নম্বর : ৩৬৩৫

**ফেসবুকের সাথে টেলিযোগাযোগ মন্ত্রীর বৈঠক**

**বাংলাদেশে ডিজিটাল নিরাপত্তা আইন মেনে চলতে ফেসবুকের সম্মতি**

ঢাকা, ৮ আশ্বিন (২৩ সেপ্টেম্বর) :

ফেসবুক বাংলার চিরায়ত সংস্কৃতি, মূল্যবোধ এবং ডিজিটাল নিরাপত্তা আইন-সহ বাংলাদেশের প্রচলিত আইন মেনে চলা এবং আইনশৃঙ্খলা বাহিনীর চাহিদা অনুুযায়ী প্রয়োজনীয় তথ্য প্রদানে পূর্ণ সম্মতি প্রদান করেছে। এছাড়াও বাংলাদেশে প্রতিষ্ঠানটির স্থানীয় প্রতিনিধি ও রিসেলার নিয়োগ, জাতীয় রাজস্ব বোর্ডকে কর প্রদানে প্রতিনিধি নিয়োগ এবং বাংলা ভাষার সঠিক অনুবাদ ও প্রয়োগের বিষয়ে সবধরনের সহযোগিতা প্রদানের প্রতিশ্রুতি প্রদান করেছে।

ডাক ও টেলিযোগাযোগ মন্ত্রী মোস্তাফা জব্বার আজ ঢাকায় বিটিআরসি মিলনায়তনে ফেসবুকের উচ্চ পর্যায়ের ৮ সদস্যের প্রতিনিধিদলের সাথে সমন্বয় বৈঠকে সভাপতিত্ব করেন। এর আগে ২০১৮ সালে এবং এ বছরের ফেব্রুয়ারিতে স্পেনের বার্সেলোনায় ওয়ার্ল্ড মোবাইল কংগ্রেসের সাইড লাইনে ফেসবুকের উচ্চ পর্যায়ের কর্মকর্তাদের সাথে মন্ত্রীর বৈঠক অনুষ্ঠিত হয়। এরই ধারাবাহিকতায় আজকের এই উচ্চপর্যায়ের বৈঠকটি অনুষ্ঠিত হয়েছে।

বৈঠকে মোস্তাফা জব্বার বাংলাদেশে নৈরাজ্য, পর্নোগ্রাফি, সন্ত্রাস, গুজব রটানো, পরীক্ষার প্রশ্নপত্র ফাঁস, অপপ্রচার ও সামাজিক নিরাপত্তা-সহ বিভিন্ন বিষয়ে ফেসবুককে বাংলাদেশের নিয়ম-নীতি মেনে নিরাপদ ফেসবুক ব্যবহারের ব্যবস্থা নেওয়ার আহ্বান জানান। মন্ত্রী বলেন, এ দেশের নাগরিকদের ফেসবুকের নিরাপদ ব্যবহারের সুযোগ দিতে হবে। তিনি বাংলাদেশের আইন, চিরায়ত সংস্কৃতি, মূল্যবোধ এবং নিয়মনীতির কথা স্মরণ করিয়ে দিয়ে বলেন, বাংলাদেশে আইন আছে, সেই আইন মোতাবেক ফেসবুককে কনটেন্ট এবং অন্যান্য বিষয়গুলো বাস্তবায়ন করতে হবে। ফেসবুক বিষয়গুলো গুরুত্বের সাথে দেখার বিষয়ে মন্ত্রীকে আশ্বাস প্রদান করে।

ফেসবুকের কনটেন্ট (বিষয়বস্তু) বিষয়ে বিদ্যমান যে কোনো সমস্যা দ্রুত সমাধানের জন্য বাংলাদেশে ফেসবুকের অফিস খোলার বিষয়ে মন্ত্রী এ সময় গুরুত্বারোপ করেন।

কম্পিউটারে বাংলা ভাষা ব্যবহারের উদ্ভাবক মোস্তাফা জব্বার ফেসবুককে সঠিকভাবে বাংলা ভাষার প্রয়োগ করতে বলেন। তিনি বলেন, ফেসবুক যদি এই সক্ষমতা অর্জনের ক্ষেত্রে সহযোগিতা চায়, সে লক্ষ্যে সম্ভাব্য সব ধরনের সহযোগিতা করা হবে।

বৈঠকে ডাক ও টেলিযোগাযোগ বিভাগের সচিব অশোক কুমার বিশ্বাস, বিটিআরসি চেয়ারম্যান মোঃ জহুরুল হক, বিটিসিএল মহাপরিচালক ইকবাল মাহমুদ, টেলিকম অধিদপ্তরের মহাপরিচালক মোঃ মহসিনুল আলম, আইসিটি বিভাগের সাইবার নিরাপত্তা বিষয়ক পরিচালক তারেক এম বরকত উল্লাহ এবং সাইবার থ্রেট ডিটেকশন প্রকল্পের পরিচালক মোঃ রফিকুল মতিন-সহ ডিজিএফআই, এনএসআই, র‌্যাব, এনবিআর প্রভৃতি সংস্থার প্রতিনিধিগণ ডিজিটাল নিরাপত্তা নিশ্চিতকল্পে তাদের মতামত ব্যক্ত করেন।

বৈঠকে ফেসবুকের ৮ সদস্যের প্রতিনিধিদলের নেতৃত্ব দেন ফুসবুকের হেড অভ্ সেফটি বিক্রম সেনগ।

#

শেফায়েত/মাহমুদ/সঞ্জীব/জয়নুল/২০১৯/২০৩০ঘণ্টা

তথ্যবিবরণী নম্বর : ৩৬৩৪

**আগামী মাসে ভূমি সেবা হটলাইন উদ্বোধন**

**-- ভূমিমন্ত্রী**

ঢাকা, ৮ আশ্বিন (২৩ সেপ্টেম্বর) :

ভূমিমন্ত্রী সাইফুজ্জামান চৌধুরী বলেছেন, আগামী অক্টোবর মাসের ১০ তারিখ হতে ভূমি মন্ত্রণালয়ের অত্যাধুনিক হটলাইন কার্যক্রম (কল সেন্টার) শুরু হবে। স্বচ্ছতা ও দক্ষতার সাথে জনগণকে ভূমি সেবা প্রদান করার কর্মকাণ্ডে এটা একটা মাইলফলক। হটলাইন নম্বর - ১৬১২৩।

আজ রাজধানীর মতিঝিলের বিআইডব্লিউটিএ ভবনে ভূমি সংস্কার বোর্ডের প্রধান কার্যালয়ে বোর্ড কর্মকর্তাদের সাথে আয়োজিত মতবিনিময় সভায় মন্ত্রী এসব কথা বলেন।

ভূমি সংস্কার বোর্ডের চেয়ারম্যান উম্মুল হাছনার সভাপতিত্বে অনুষ্ঠিত সভায় বিশেষ অতিথি ছিলেন ভূমি সচিব মোঃ মাক্ছুদুর রহমান পাটওয়ারী। এছাড়া ভূমি মন্ত্রণালয়ের অতিরিক্ত সচিব (উন্নয়ন) মোঃ আবদুল হক, বোর্ড সদস্য মোহাম্মদ জাকীর হোসেন ও যাহিদা খানম-সহ মন্ত্রণালয় ও বোর্ডের বিভিন্ন পর্যায়ের কর্মকর্তারা এ সময় উপস্থিত ছিলেন।

মন্ত্রী বলেন, ভূমি অফিসের অনিয়মের অভিযোগগুলো জনগণের কাছ থেকে নিয়ে প্রয়োজনীয় ব্যবস্থা গ্রহণ করার উদ্দেশ্যেই মূলত হটলাইন চালুর উদ্যোগ নেয়া হয়েছে। এছাড়া মন্ত্রী প্রযোজ্য ক্ষেত্রে কোর্ট অভ্ ওয়ার্ডস-ভুক্ত সম্পদ দ্রুত ‘ক’ তফশিলভুক্ত (খাস খতিয়ানভুক্ত) করার প্রক্রিয়া শেষ করা এবং ভূমি ব্যবস্থাপনা অটোমেশন কার্যক্রম দ্রুত এগিয়ে নিয়ে যাওয়ার ওপর তাগিদ প্রদান করেন।

পরে মন্ত্রী ‘ভূমি প্রশাসন প্রশিক্ষণ কেন্দ্র’ প্রশিক্ষণরত ৭৪ জন সহকারী কমিশনার (ভূমি)দের (এসিল্যান্ড) জন্য ভূমি মন্ত্রণালয়ের সভা কক্ষে আয়োজিত ‘ভূমি মন্ত্রণালয়ের কার্যক্রম অবহিতকরণ’ শীর্ষক সভায় প্রশিক্ষণার্থী এসিল্যান্ডদের উদ্দেশে দিকনির্দেশনামূলক বক্তব্য রাখেন ভূমিমন্ত্রী। এ সময় ভূমি সচিব, ভূমি প্রশাসন প্রশিক্ষণ কেন্দ্রের পরিচালক মোঃ আব্দুল হাই ও যুগ্ম-সচিব (মাঠ প্রশাসন) প্রদীপ কুমার দাস উপস্থিত ছিলেন।

#

নাহিয়ান/ফারহানা/সঞ্জীব/রেজাউল/২০১৯/১৯২৪ ঘণ্টা

*তথ্যবিবরণী নম্বর : ৩৬৩৩*

***পিঁয়াজ আমদানিকারক ও ব্যবসায়ীদের সাথে বাণিজ্য সচিবের বৈঠক***

***ভারত, মিয়ানমার, তুরস্ক ও মিশর থেকে পিঁয়াজ আমদানি বাড়ছে***

*ঢাকা, ৮ আশ্বিন (২৩ সেপ্টেম্বর) :*

*বাণিজ্য সচিব ড. মোঃ জাফর উদ্দীন বলেছেন, সরবরাহ ও মূল্য স্বাভাবিক রাখতে পিঁয়াজের আমদানিকারক ও ব্যবসায়ীদের নৈতিকতার সাথে ব্যবসা পরিচালনা করতে হবে। পিঁয়াজ আমদানি ও বাজারজাত সহজ ও দ্রুত করতে সরকার ইতোমধ্যে সকল পদক্ষেপ গ্রহণ করেছে এবং তদারকি জোরদার করেছে। প্রতিবেশী ভারত প্রতি মেট্রিক টন পিঁয়াজের ‘মিনিমাম এক্সপোর্ট প্রাইজ’ (এমইপি) নির্ধারণ করার কারণে বাংলাদেশ এখন মিয়ানমার, তুরস্ক ও মিশর থেকেও পিঁয়াজ আমদানি শুরু করেছে। মিয়ানমার থেকে ইতোমধ্যে পিঁয়াজ আমদানি শুরু হয়েছে এবং মিশর ও তুরস্ক থেকে বিপুল পরিমাণ পিঁয়াজ আমদানির এলসি খোলা হয়েছে যা কয়েক দিনের মধ্যে বাংলাদেশে এসে পৌঁছাবে। ফলে ভোক্তাদের আতঙ্কিত হবার কোনো কারণ নেই, পিঁয়াজের মূল্য দ্রুত কমে আসছে।*

*বাণিজ্য সচিব আজ বাংলাদেশ সচিবালয়ে বাণিজ্য মন্ত্রণালয়ের সম্মেলন কক্ষে পিঁয়াজের আমদানিকারক, পাইকারি ও খুচরা ব্যবসায়ীদের সাথে পিঁয়াজের বাজারদর বিষয়ে আলোচনা সভায় সভাপতিত্ব করে এসব কথা বলেন।*

*সচিব পিঁয়াজ আমদানিকারক, পাইকারি ও খুচরা ব্যবসায়ীদের কাছ থেকে আমদানি, মজুত ও মূল্য পরিস্থিতি সম্পর্কে জানতে চাইলে তাঁরা জানান, পিঁয়াজের বর্তমার মূল্য খুবই সাময়িক। স্থানীয় বাজারে পিঁয়াজের সরবরাহ বেড়েছে, আমদানিও বাড়ছে। সরকারের চলমান সহযোগিতা অব্যাহত থাকায় পিঁয়াজের বাজার দ্রুত স্বাভাবিক হয়ে আসছে।*

*সভায় বাণিজ্য মন্ত্রণালয়ের অতিরিক্ত সচিব মোঃ শফিকুল ইসলাম, অতিরিক্ত সচিব (আইআইটি) মোঃ শাখাওয়াত হোসেন, টিসিবি’র চেয়ারম্যান ব্রিগেডিয়ার জেনারেল মোঃ জাহাঙ্গীর, জাতীয় ভোক্তা অধিকার সংরক্ষণ অধিদফতরের মহাপরিচালক বাবলু কুমার সাহা, ট্যারিফ কমিশনের সদস্য আবু রায়হান আল-বেরুনী, চট্টগ্রামের খাতুনগঞ্জ পাইকারি বাজারের ব্যবসায়ী সমিতির সাধারণ সম্পাদক হাজী মোঃ ইদ্রিস, ব্যবসায়ী মোঃ জাহাঙ্গীর আলম এবং মোঃ মিজানুর রহমান, পিঁয়াজ আমদানিকারক হাজী মোঃ মাজেদ, মোঃ হাবিবুর রহমান, মোঃ হাফিজুর রহমান, নারায়ন চন্দ্র রায়, উত্তম কুমার সাহা ও মোঃ আব্দুল মান্নান এবং কৃষি সম্প্রসারণ অধিদফতর ও জাতীয় রাজস্ব বোর্ডের প্রতিনিধিগণ উপস্থিত ছিলেন।*

#

*বকসী/মাহমুদ/রফিকুল/জয়নুল/২০১৯/১৯৩০ঘণ্টা*

*তথ্যবিবরণী নম্বর : ৩৬৩২*

***ত্রাণ প্রতিমন্ত্রীর সাথে চীনের রাষ্ট্রদূতের সাক্ষাৎ***

*ঢাকা, ৮ আশ্বিন (২৩ সেপ্টেম্বর) :*

*দুর্যোগ ব্যবস্থাপনা ও ত্রাণ প্রতিমন্ত্রী ডাঃ মোঃ এনামুর রহমানের সাথে আজ ঢাকায় তাঁর কার্যালয়ে বাংলাদেশে নিযুক্ত চীনের রাষ্ট্রদূত খর ঔরসরহম এর নেতৃত্বে চার সদস্যের এক প্রতিনিধিদল সাক্ষাৎ করেন। প্রতিনিধিদলের অন্য সদস্যরা হলেন দূতাবাসের ডিফেন্স এটাশে সিনিয়র কর্নেল খর ঈযবহমষরহ, ইকোনমিক ও কমার্শিয়াল কাউন্সিলর খরঁ তযবহযঁধ এবং এটাশে ণঁ চবহম.*

*সাক্ষাৎকালে তাঁরা দু’দেশের স্বার্থসংশ্লিষ্ট বিষয় নিয়ে আলোচনা করেন। এ সময় প্রতিমন্ত্রী বাংলাদেশে আশ্রিত রোহিঙ্গাদের মিয়ানমারে নিরাপদ প্রত্যাবর্তনে সার্বিক সহযোগিতার লক্ষ্যে কার্যকর ভূমিকা নিতে রাষ্ট্রদূতকে অনুরোধ জানান। জবাবে রাষ্ট্রদূত বলেন, রোহিঙ্গাদের নিজ দেশে প্রত্যাবর্তনে চীন বাংলাদেশের পাশে আছে এবং সার্বিক সহযোগিতা করবে।*

#

*সেলিম/মাহমুদ/রফিকুল/জয়নুল/২০১৯/১৯১৫ঘণ্টা*

তথ্যবিবরণী নম্বর : ৩৬৩১

**আগামীকাল মীনা দিবস**

ঢাকা, ৮ আশ্বিন (২৩ সেপ্টেম্বর) :

প্রতি বছরের ন্যায় এ বছরও জাতীয় পর্যায়ে মীনা দিবস ২০১৯ উদ্‌যাপন করা হবে। আগামীকাল ঢাকায় মিরপুরে প্রাথমিক শিক্ষা অধিদপ্তরে এ দিবসটি উদ্‌যাপন উপলক্ষে এক আলোচনা সভার আয়োজন করা হয়েছে। জাতীয় পর্যায়ের উদ্‌যাপনের পাশাপাশি জেলা ও উপজেলা পর্যায়েও এ দিবস উদ্‌যাপন করা হবে।

মীনা দিবসের এবারের প্রতিপাদ্য নির্ধারণ করা হয়েছে ‘মনের মত স্কুল পেলে, শিখব মোরা হেসে খেলে’।

দিবসটি উদ্‌যাপন উপলক্ষে মীনা কার্টুন প্রদর্শনী, সেলিব্রেটি ব্যক্তিদের অংশগ্রহণে মীনা বিষয়ক আলোচনা, শিশুদের অংশগ্রহণে সাংস্কৃতিক অনুষ্ঠান, পাপেট ও মাপেট শো প্রদর্শনী এবং মীনা মেলার আয়োজন করা হয়েছে।

#

রবীন্দ্র/ফারহানা/রফিকুল/রেজাউল/২০১৯/১৮৪০ ঘণ্টা

তথ্যবিবরণী নম্বর : ৩৬২৯

কৃষিমন্ত্রীর সাথে চীনের হাইটেক সিড লিমিটেডের প্রতিনিধিদলের বৈঠক

ঢাকা, ৮ আশ্বিন (২৩ সেপ্টেম্বর) :

কৃষিমন্ত্রী ড. মোঃ আব্দুর রাজ্জাক বলেছেন, বাংলাদেশ দানাদার খাদ্যশস্যে স্বয়ংসম্পূর্ণ। এখানে চাহিদার তুলনায় আলু, টমেটো প্রভৃতি উদ্বৃত্ত থাকে। এ ধরনের শস্য সংরক্ষণ ও প্রক্রিয়াজাত করে রপ্তানির মাধ্যমে বৈদেশিক মুদ্রা অর্জন করে মাথাপিছু আয় বৃদ্ধি ও কর্মসংস্থান সৃষ্টির সুযোগ রয়েছে। সরকার কৃষিকে লাভজনক করতে কম প্রচলিত অথচ লাভজনক ফসলের আবাদ সম্প্রসারণ করতে চাচ্ছে।

আজ ঢাকায় মন্ত্রীর অফিস কক্ষে হাইটেক সিড লিমিটেডের চেয়ারম্যান জিয়াং সানকুইও এর নেতৃত্বে এক প্রতিনিধিদলের বৈঠকে মন্ত্রী এসব কথা বলেন।

মন্ত্রী বলেন, বাংলাদেশের আবহাওয়া ও মাটি ড্রাগন, রামবুটান, কফি, কাজুবাদাম, অ্যাভোকাডো-সহ নানা অপ্রচলিত অথচ লাভজনক ফসলের জন্য উপযোগী। এসব ফসলের আবাদে কৃষকদেরকে উৎসাহিত করা হচ্ছে।

জিয়াং সানকুইও বলেন, হাইটেক সিড লিমিটেড চীনের সর্ববৃহৎ বীজ রপ্তানিকারক প্রতিষ্ঠান। এ প্রতিষ্ঠানের টি-আমন ও সবজির উন্নত জাতের বীজ বাংলাদেশে সম্পসারণের জন্য তিনি সহায়তা চান। এ সময় প্রতিনিধিদল টি-আমনের নতুন সুগন্ধি জাতের ধানের ছড়া মন্ত্রীকে দেখান। বাংলাদেশে খাদ্য প্রক্রিয়াজাত কারখানা স্থাপন ও বাংলাদেশ সরকারের সাথে যৌথভাবে কাজ করার পরিকল্পনার কথা জানান জিয়াং।

কৃষিমন্ত্রী তাঁদেরকে সকল প্রকার সহযোগিতার আশ্বাস দেন। তিনি বাংলাদেশে তাঁদের প্রতিষ্ঠান স্থাপনের জন্য জমি ক্রয়ের পরামর্শ দেন। তিনি তাঁদের উন্নত জাতের বীজ সম্প্রসারণের জন্য বিএডিসি-কে প্রয়োজনীয় নির্দেশনা দেবেন বলে জানান।

প্রতিনিধিদলে আরো ছিলেন হাইটেক সিড লিমিটেডের ভাইস চেয়ারম্যান চু লিংফ্যাং, ব্যবস্থাপনা পরিচালক ড. এস বি নাসিম ও প্রতিষ্ঠানের উপদেষ্ঠা ড. এম এ বারী।

#

গিয়াস/মাহমুদ/রফিকুল/জয়নুল/২০১৯/১৮২০ঘণ্টা

তথ্যবিবরণী নম্বর : ৩৬২৮

**মুক্তিযোদ্ধাদের ঐক্যবদ্ধ থাকার আহ্বান শিল্প প্রতিমন্ত্রীর**

ঢাকা, ৮ আশ্বিন (২৩ সেপ্টেম্বর) :

উন্নয়ন ও স্বাধীনতার পক্ষে মুক্তিযোদ্ধাদের ঐক্যবদ্ধ থাকার আহ্বান জানিয়েছেন শিল্প প্রতিমন্ত্রী কামাল আহমেদ মজুমদার।

আজ শিল্প মন্ত্রণালয়ে প্রতিমন্ত্রীর কার্যালয়ে মুক্তিযোদ্ধাদের বিভিন্ন সংগঠনের একটি প্রতিনিধিদল শিল্প প্রতিমন্ত্রীর সাথে সাক্ষাৎ করতে আসলে তিনি এ আহ্বান জানান।

শিল্প প্রতিমন্ত্রী বলেন, প্রধানমন্ত্রী শেখ হাসিনা মুক্তিযোদ্ধাদের মুখে সবসময় হাসি দেখতে চান। তিনি মুক্তিযোদ্ধাদের সম্মানিত করেছেন। তাদের ভাতা বৃদ্ধি করা হয়েছে, গৃহ নির্মাণ করে দেওয়া হয়েছে। তিনি বলেন, বঙ্গবন্ধুকন্যা মুক্তিযোদ্ধাদের সুযোগ-সুবিধা আরো বাড়াতে চান। এসময় প্রতিনিধিবৃন্দ মুক্তিযোদ্ধা সংসদের দ্রুত নির্বাচনের ব্যবস্থা নিতে সরকারের সহায়তা কামনা করেন।

প্রতিমন্ত্রী বলেন, দেশে শিল্পখাতের উন্নয়নে সরকার নিরলস কাজ করছে। সম্ভাবনাময় সকল শিল্পখাতের উন্নয়নে নতুন নতুন শিল্পনগরী স্থাপন করা হচ্ছে। শিল্প মন্ত্রণালয় ও এর অধীনস্থ দপ্তর ও সংস্থাসমূহের সকল কর্মকর্তাকে ৩০ মিনিটের মধ্যে ফাইল নিষ্পন্ন করার নির্দেশনা প্রদান করা হয়েছে। প্রতিমন্ত্রী এ সময় সরকারের রূপকল্প ২০২১ ও ২০৪১ বাস্তবায়নে মুক্তিযোদ্ধাদের সর্বাত্মক সহায়তা কামনা করেন।

মুক্তিযোদ্ধা সংসদ নির্বাচন প্রস্তুতি কমিটির আহ্বায়ক মোঃ আবদুল হাই, খেতাবপ্রাপ্ত যুদ্ধাহত মুক্তিযোদ্ধা কমান্ডের চেয়ারম্যান মাহমুদ পারভেজ জুয়েল, জাতীয় মুক্তিযোদ্ধা সমন্বয় কমিটির চেয়ারম্যান মোঃ হারুন-উর-রশীদ, একাত্তরের মুক্তিযোদ্ধা পরিবারের চেয়ারম্যান আবদুর রশিদ, আমরা মুক্তিযোদ্ধার সন্তান সংগঠনের সভাপতি হুমায়ূন কবির এ সময় উপস্থিত ছিলেন।

#

মাসুম/পরীক্ষিৎ/জুলফিকার//শামীম/২০১৯/১৬৩০ ঘণ্টা

তথ্যবিবরণী নম্বর : ৩৬২৭

**জলমহালের ইজারাপ্রাপ্তিতে মৎস্যজীবীদের ঐক্যবদ্ধ থাকার আহ্বান মৎস্য প্রতিমন্ত্রীর**

ঢাকা, ৮ আশ্বিন (২৩ সেপ্টেম্বর) :

জলমহাল ইজারা প্রাপ্তির ক্ষেত্রে অমৎস্যজীবীদের ঠেকাতে হাওড়-বাওড় এলাকাধীন সকল মৎস্যজীবী ও সংশ্লিষ্ট বিভিন্ন সংগঠনকে ঐক্যবদ্ধ থাকার আহ্বান জানিয়েছেন মৎস্য ও প্রাণিসম্পদ প্রতিমন্ত্রী আশরাফ আলী খান খসরু।

আজ ঢাকায় জাতীয় প্রেসক্লাবে “হাওড়ের ইজারা প্রথা ও মৎস্য ব্যবস্থাপনা” বিষয়ক গোলটেবিল বৈঠকে তিনি এই আহ্বান জানান।

প্রতিমন্ত্রী বলেন, মৎস্যজীবী সংগঠনকেই জলমহাল ইজারা দেয়া সরকারের লক্ষ্য। প্রায়ই মৎস্যজীবীদের অনৈক্যের কারণে অর্থলগ্নিকারী অমৎস্যজীবী সংগঠন ইজারা বাগিয়ে নিতে সক্ষম হয়। কখনো কখনো মৎস্যজীবী সমিতির নেয়া লিজকে তাদের কাছে অবৈধভাবে সাবলিজও দেয়া হয়, যা উচিত নয়। জলমহালের ইজারাপ্রাপ্তির অধিকার প্রকৃত মৎস্যজীবীদেরই এবং তা নিশ্চিত করতে সকলকে সচেষ্ট থাকতে হবে। সমুদ্রে ৬৫ দিন মাছ ধরায় নিষেধাজ্ঞার সময় মৎস্যজীবীদের ৪৮ হাজার মে. টন চাল দেয়া হয়েছিল বলেও তিনি জানান।

সরকার জনগণের আমিষের চাহিদা মেটানোর লক্ষ্যে মাছের পাশাপাশি পোলট্রিখাতকেও এগিয়ে নিচ্ছে এবং মৎস্য গবেষণা ইনস্টিটিউটের গবেষণা কার্যক্রমের আওতায় হারিয়ে যাওয়া দেশীয় মাছের ৬০-৮০ শতাংশ প্রজাতির পুনরুদ্ধার ঘটাতে সক্ষম হয়েছে।

মৎস্য অধিদফতরের পরিচালক কাজী শামস আফরোজ, সাবেক সংসদ সদস্য ছবি বিশ্বাস, বিডব্লিউটিসির সাবেক পরিচালক মনোয়ার হোসেন বৈঠকে বক্তৃতা করেন।

#

শাহ আলম/পরীক্ষিৎ/জুলফিকার/জসীম/আসমা/২০১৯/১৫৩০ ঘণ্টা

তথ্যবিবরণী নম্বর : ৩৬২৬

**নৌপরিবহন মন্ত্রণালয় সম্পর্কিত সংসদীয় কমিটির সভা অনুষ্ঠিত**

ঢাকা, ৮ আশ্বিন (২৩ সেপ্টেম্বর) :

নৌপরিবহন মন্ত্রণালয় সম্পর্কিত সংসদীয় স্থায়ী কমিটির ৯ম বৈঠক আজ কমিটির সভাপতি মেজর (অবঃ) রফিকুল ইসলাম, বীর উত্তম এর সভাপতিত্বে সংসদ ভবনে অনুষ্ঠিত হয়।

নৌপরিবহন প্রতিমন্ত্রী খালিদ মাহ্‌মুদ চৌধুরী, রণজিৎ কুমার রায়, এম আব্দুল লতিফ, ডাঃ সামিল উদ্দিন আহমেদ শিমুল, মোঃ আছলাম হোসেন সওদাগর এবং এস এম শাহজাদা বৈঠকে উপস্থিত ছিলেন।

সভায় ‘বাংলাদেশ পতাকাবাহী জাহাজ (সুরক্ষা) বিল ২০১৯’-এর পরীক্ষা-নিরীক্ষা করে প্রয়োজনীয় সংশোধন সাপেক্ষে সুপারিশ প্রদানের সিদ্ধান্ত গ্রহণ করে কমিটি।

বৈঠকে জাতির পিতা বঙ্গবন্ধু শেখ মুজিবুর রহমান এর জন্মশতবার্ষিকী উদ্‌যাপনের লক্ষ্যে মন্ত্রণালয়রে গৃহীত বিভিন্ন কর্মসূচি বাস্তবায়ন র্সম্পকে আলোচনা হয়।

মন্ত্রণালয় এবং জাতীয় সংসদ সচিবালয়ের সংশ্লিষ্ট কর্মকর্তাবৃন্দ বৈঠকে উপস্থিত ছিলেন।

#

সাব্বির/পরীক্ষিৎ/জুলফিকার/জসীম/আসমা/২০১৯/১৪৩০ ঘণ্টা

তথ্যবিবরণী নম্বর : ৩৬২৫

**ডেঙ্গু পরিস্থিতি**

ঢাকা, ৮ আশ্বিন (২৩ সেপ্টেম্বর) :

স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোল রুমের তথ্য অনুযায়ী গত   
২৪ ঘণ্টায় সারা দেশে নতুন ৪৬১ জন ডেঙ্গু রোগী হাসপাতালে ভর্তি হয়েছেন। এর মধ্যে ঢাকায় ১৪৩ জন। সেপ্টেম্বর মাসের শুরু থেকেই হাসপাতালগুলোতে নতুন ডেঙ্গু রোগী ভর্তির সংখ্যা লক্ষ্যণীয়ভাবে কমে এসেছে।

প্রতিবেদনের তথ্য অনুযায়ী গত জানুয়ারি থেকে আজ পর্যন্ত সারা দেশে ডেঙ্গু রোগের চিকিৎসা শেষে হাসপাতাল থেকে ছাড়পত্র নিয়ে চলে গেছেন ৮৩ হাজার ৬৭ জন, যা হাসপাতালে ভর্তিকৃত ডেঙ্গু রোগীর সংখ্যার প্রায় ৯৭ শতাংশ। বর্তমানে সারা দেশের হাসপাতালগুলোতে ডেঙ্গু রোগে ভর্তিকৃত রোগী আছেন ২ হাজার ১৮ জন। এ যাবত ৬৮ জনের মৃত্যু ডেঙ্গুজনিত বলে নিশ্চিত করা হয়েছে।

#

স্বাস্থ্য অধিদপ্তর/পরীক্ষিৎ/জসীম/আসমা/২০১৯/১৩৪৫ ঘণ্টা